
Αθήνα  03-08-2026

ΔΕΛΤΙΟ ΤΥΠΟΥ

ΘΕΜΑ: «Η ΚΛΙΜΑΤΙΚΗ  ΚΡΙΣΗ ΕΠΙΒΑΛΛΕΙ  ΙΣΧΥΡΟΤΕΡΗ  ΔΑΣΟΠΡΟΣΤΑΣΙΑ – ΟΧΙ ΑΛΛΩΘΙ ΓΙΑ ΤΗΝ ΔΙΑΧΡΟΝΙΚΗ ΥΠΟΒΑΘΜΙΣΗ ΤΗΣ ΔΑΣΙΚΗΣ ΥΠΗΡΕΣΙΑΣ »

Η Πανελλήνια Ομοσπονδία Γεωτεχνικών Δημοσίων Υπαλλήλων εκφράζει την έντονη ανησυχία της μετά τις επαναλαμβανόμενες άστοχες δηλώσεις του κύριου Λέκκα και την δημόσια συζήτηση που αναπτύσσεται μετά από κάθε μεγάλη δασική πυρκαγιά και η οποία συχνά περιορίζεται στην επίκληση της κλιματικής κρίσης και των ακραίων καιρικών συνθηκών ως βασικής αιτίας της καταστροφής.
Η κλιματική κρίση αποτελεί μια αδιαμφισβήτητη πραγματικότητα, η οποία αυξάνει τη συχνότητα και την ένταση των πυρκαγιών. Ωστόσο, δεν μπορεί να χρησιμοποιείται ως εξήγηση που υποκαθιστά την ανάγκη αξιολόγησης των διαχρονικών ελλείψεων στον σχεδιασμό, την πρόληψη και τη διαχείριση των ελληνικών δασικών οικοσυστημάτων. Αντιθέτως, καθιστά ακόμη πιο επιτακτική την ενίσχυση της δασοπροστασίας και της επιστημονικά τεκμηριωμένης πρόληψης.
Ως θεσμικός φορέας που εκπροσωπεί τους γεωτεχνικούς δημόσιους υπαλλήλους, επαναλαμβάνουμε σταθερά τις θέσεις μας και καλούμε την Πολιτεία να προχωρήσει άμεσα στις αναγκαίες παρεμβάσεις:
Ενίσχυση της πρόληψης ως βασικού πυλώνα της δασοπροστασίας. Η αποτελεσματική αντιμετώπιση των δασικών πυρκαγιών δεν εξαντλείται στην καταστολή κατά τη θερινή περίοδο. Προϋποθέτει συνεχή διαχείριση των δασικών οικοσυστημάτων, έργα πρόληψης, καθαρισμούς, δασοκομικές παρεμβάσεις και συστηματική παρουσία της Δασικής Υπηρεσίας καθ' όλη τη διάρκεια του έτους.
Επανεξέταση του θεσμικού πλαισίου της δασοπυρόσβεσης. Η εμπειρία των τελευταίων δεκαετιών επιβάλλει μια συνολική αξιολόγηση του μοντέλου που εφαρμόζεται από το 1998, με στόχο την ουσιαστική διασύνδεση της πρόληψης, της επιχειρησιακής ετοιμότητας και της καταστολής, αξιοποιώντας πλήρως την επιστημονική γνώση και την εμπειρία της Δασικής Υπηρεσίας.
Ουσιαστική ενίσχυση των Δασικών Υπηρεσιών. Η χρόνια υποστελέχωση και η περιορισμένη χρηματοδότηση δυσχεραίνουν την άσκηση των κρίσιμων αρμοδιοτήτων τους. Απαιτούνται μόνιμες προσλήψεις Δασολόγων, Δασοπόνων και Δασοφυλάκων, καθώς και επαρκείς πόροι για την άσκηση του έργου τους.
Ανάδειξη του ρόλου της επιστημονικής γνώσης στον σχεδιασμό. Η εμπειρία και η τεχνογνωσία των δασικών υπαλλήλων οφείλουν να αποτελούν βασικό στοιχείο του εθνικού σχεδιασμού για την πρόληψη και τη διαχείριση των δασικών πυρκαγιών. Η χάραξη πολιτικής πρέπει να στηρίζεται σε επιστημονικά δεδομένα και στη γνώση των ανθρώπων που υπηρετούν καθημερινά τα ελληνικά δάση.
Η προστασία των δασικών οικοσυστημάτων αποτελεί ζήτημα εθνικής προτεραιότητας. Οι επιπτώσεις της κλιματικής κρίσης δεν αντιμετωπίζονται με διαπιστώσεις, αλλά με διαρκή επένδυση στην πρόληψη, στην επιστημονική διαχείριση, στην ενίσχυση της Δασικής Υπηρεσίας και στη στενή συνεργασία όλων των εμπλεκόμενων φορέων.
Η Π.Ο.Γ.Ε.Δ.Υ. θα συνεχίσει να παρεμβαίνει με τεκμηριωμένες προτάσεις και να διεκδικεί τις αναγκαίες θεσμικές αλλαγές, ώστε η χώρα να αποκτήσει ένα αποτελεσματικό και σύγχρονο σύστημα δασοπροστασίας, αντάξιο των προκλήσεων της εποχής.

